Gansbaai Courant -Agulhas Vaardigheidskool | Xplorio Xplorio
Agulhas VaardigheidskoolPublished: 16 May 2013, By: Gansbaai Courant, Category: Gansbaai Community"Ons groot dag vir die amptelike opening van ons skool het uiteindelik aangebreek," laat weet Andries Botha vanuit Napier. Andries is in 2011 as skoolhoof van Agulhas Vaardigheidskool aangestel. Die skool word op Vrydag, 24 Mei 2013 om 10:30 amptelik deur mnr Donald Grant, LUR: Provinsiale Minister van Onderwys Wes-Kaap, geopen. Andries, voorheen skoolhoof aan Gansbaai Primêr, wat ook 'n voedingsarea vir die vaardigheidskool is, vertel dat Agulhas Vaardigheidskool in 2010 deur die Wes-Kaapse Onderwys Departement gestig is.
Die skoolhoof van Agulhas Vaardigheidskool te Napier, Andries Botha
Die skool is gestig vir leerders in die hoofstroom wat as gevolg van spesiale leerbehoeftes nie kon vorder nie. "Daar is besluit om Hoërskool Napier na ‘n vaardigheidskool om te skakel, aangesien die mooi skoolgebou en sportgronde reeds bestaan het," vertel Andries. Mnr FS le Roux is as die eerste skoolhoof aangestel, met 'n leerdertal van 105. Die skool het 'n bestaande houtwerkklas, naaldwerkklas en huishoudkundeklas gehad waar Houtbewerking, Naaldwerk en Gasvryheidstudie aangebied kon word. Dan was daar ook 'n bestaande rekenaarlokaal wat benut kon word. Twee nuwe werkswinkels is aangebou waar Sweis en Boukonstruksie aangebied word. 'n Nuwe Landbouafdeling is ook begin en leerders het elkeen hul eie stukkie grond gekry om te bewerk. Die wetenskaplokaal is in 'n moderne haarsalon omskep, waar haar- en skoonheidsorg aangebied word, met Educare wat tot die kurrikulum bygevoeg is. Agulhas Vaardigheidskool is nog in sy kinderskoene en vanjaar is daar vir die eerste keer leerders tot en met 'n vierde jaar." In totaal is daar nou 258 leerders, 22 opvoeders, 'n sielkundige, 'n arbeidsterapeut en 'n remediërende opvoeder.
Andries kan by 082-374-8973 of 028-423-3235 gekontak word, of stuur 'n e-pos aan agulhassos@gmail.com.